  Майя Бывальцева Ижкарлэн тӧроез интые кандидатъёсты быръёнъя конкурс 8-тӥ инвожое ӧз ортчы — нимысьтыз кылдытэм ӧри пумкылъян кутымон мында огинэтэн (составен) ӧз люкаськыны. Ӵукна тодмо луиз, ӧрилэн 12 ёзчиосыз пӧлысь ньылез кенешонэ лыктыны уг быгато шуыса. Нош пумкылъян кутыны луэ ӧжытсэ 9 адями люкаськыса, со кадръёсъя конкурсэз ортчытон радлыкын пусъемын. Со дыре ик ӧрие пырись муртъёс асьсэлэсь ужоскетсэс мукет адямиослы сётыны уг быгато, одно ик асьсэос луыны кулэ. Со сярысь Удмуртиысь тӧролэн но кивалтэтлэн пресс-службазы ивортэ. Конкурс ӧрилэн кенешонэз мукет дырлы выжтӥське, выль нуналэз Ижкарлэн думаез юнматоз. Вожвылъяськонэз матысь толэзь ӵоже ортчытыны быгатозы. Тодэ вайытом, 10-тӥ куартолэзе Ижысь Кар дума азьвыл тӧролэсь Юрий Тюринлэсь отставказэ кутӥз. Со 3-тӥ куартолэзе ас мылкыд каремезъя ужысьтыз кошкон сярысь куриськон гожтӥз. Али муниципалитетлэн кивалтӥсезлэсь ужзэ быдэсъя кар администрацилэн нырысетӥ воштӥсез Сергей Задорожный. 15-тӥ куартолэзе Ижкарлы тӧроез быръёнъя конкурс ялӥзы, отчы пыриськыны 14 адями куриськон сётӥз. Толон ас мылкыд каремезъя вожвылъяськонысь потӥз ужбергатӥсь Лилия Данилова. Озьыен, кандидатъёслэн лыдметазы кылизы: Роман Альчиков — «Управляющая компания «Строительно-монтажноепредприятие — 184» огазеяськонлэн кивалтӥсезлэн воштӥсез (Татарстан, Агрыз); Олег Гарин — Ижысь Кар думалэн тӧроез (Ижкар); Ольга Гуленок — пенсионерка (Ижкар); Кирилл Кондаков — А. А. Волков нимо «Белкамнефть» огазеяськонысь валтӥсь инженер (Ижкар); Олег Овчинников — «Гюнтер-Иж» огазеяськонысь вузкаронъя ёзэтлэн кивалтӥсезлэн воштӥсез (Ижкар); Михаил Савельев — «Митра» ассоциация, Кивалтӥсьёслэн кенешсылэн тӧроез (Ижкар); Константин Сунцов — «Арсенал» огазеяськонлэн кивалтӥсез (Ижкар); Максим Тенсин — Россиысь калык возёсъя, но кун службая академилэн (РАНХиГС) Ижкарысь филиалэзлэн кивалтӥсезлэн воштӥсез (Ижкар); Ренат Хайруллин — «Россгострах» компанилэн Татарстан Элькунъя филиалысьтыз кивалтӥсьлэн воштӥсез (Татарстан, Казань); Владимир Чепкасов — нимаз ужбергатӥсь (Глазкар); Михаил Черемных — «Гуманитарный лицей» дышетсконнилэн кивалтӥсез (Ижкар); Алексей Ялунин — адвокат, Удмуртиысь адвокатъёслэн нимысьтыз коллегизы (Ижкар); Рамиль Ямилов — «Контора» огазеяськонлэн кивалтӥсез (Сарапул);  8-тӥ инвожое кандидатъёс асьсэ программаосынызы тодматыны кулэ вал. Карлы выль кивалтӥсез 12-тӥ инвожолы, Карлэн нуналэзлы, бырйыны чаклало вал. ВАТСАН Ижкарлэн тӧроез интые кандидатъёсты быръёнъя ӧрие пыро: Ижысь Кар думаын КПРФ фракцилэн кивалтӥсез Мария Бобылева, интыысь аскивалтонъя, ивортодэт политикая, но калыкен кусыпъёсъя ялан ужась ӧрилэн тӧроез Альфред Зинатуллин, коньдэтъя, но коньдон ужпумъёсъя ялан ужась ӧрилэн тӧроез Константин Котов, ЛДПР фракцилэн кивалтӥсез Дмитрий Кулишов, экономика политикая, промышленностья, но ужбергатонъя ялан ужась ӧрилэн тӧроез Дмитрий Никонов, но жилищно-коммунальной возёсъя, но инфраструктураез азинтон ужпумъёсъя ялан ужась ӧрилэн тӧроез Сергей Сурнин, Удмуртиысь тӧролэн, но кивалтэтлэн администрацизылэн кивалтӥсез Сергей Смирнов, элькун тӧролэн, но кивалтэтлэн администрацизылэн кивалтӥсезлэн воштӥсез Вероника Лекомцева, Россилэн Кун Думаысьтыз депутат Алексей Загребин, Удмуртилэн Кун Кенешысьтыз депутат Александр Прозоров, Ижысь электромеханикая «Купол» заводлэн кивалтӥсез Фанил Зиятдинов но УдГУ-ысь Экономикая, но кивалтонъя институтысь экономикалэн теориезъя кафедралэн кивалтӥсез Олег Боткин.   Кудзы соос 8-тӥ инвожое кенешонэ лыктыны ӧз быгатэ, тодмо ӧвӧл. Тегъёс: Политика Ижкар быръёнъёс Удмуртия  